รัฐตั้งทีมนักเศรษฐศาสตร์รับมือค่าเงิน
ยิ่งลักษณ์สั่งตั้งทีมนักเศรษฐศาสตร์ศึกษามาตรการรับมือค่าเงินบาท ยันอำนาจตัดสินใจยังเป็นของธปท.
30 ม.ค. 2556

ยิ่งลักษณ์สั่งตั้งทีมนักเศรษฐศาสตร์ศึกษามาตรการรับมือค่าเงินบาท ยันอำนาจตัดสินใจยังเป็นของธปท. 
ที่ประชุมทีมเศรษฐกิจรัฐบาลที่มี น.ส.ยิ่งลักษณ์ ชินวัตร นายกรัฐมนตรีเป็นประธาน สั่งตั้งทีมนักเศรษฐศาสตร์การเงิน ให้ปรึกษาหารือกำหนดมาตรการที่จำเป็นในการรับมือค่าเงินบาทที่แข็งค่าและผันผวน จากเงินทุนไหลเข้าในระยะสั้น อย่างไรก็ตามที่ประชุมยืนยันว่า อำนาจการตัดสินใจดำเนินนโยบายยังเป็นของธนาคารแห่งประเทศไทย (ธปท.)
ทั้งนี้ ทีมนักเศรษฐศาสตร์ มีนายกิตติรัตน์ ณ ระนอง รองนายกฯ และรมว.คลังเป็นตัวแทนของรัฐบาล มีนักเศรษฐศาสตร์คนสำคัญในรัฐบาลและหน่วยงานเศรษฐกิจ เช่น นายพันศักดิ์ วิญญรัตน์ ประธานที่ปรึกษานายกฯ นายวีรพงษ์ รามางกูร ประธานคณะกรรมการธปท. นายประสาร ไตรรัตน์วรกุล ผู้ว่าการธปท. 
นายกิตติรัตน์ กล่าวว่า ธปท.รายงานว่า ค่าเงินบาทที่แข็งค่าขึ้นและผันผวนขณะนี้ เป็นเพราะการไหลเข้ามาของเงินทุนจากต่างประเทศในช่วงสั้นๆ ในตลาดทุน ตลาดหลักทรัพย์ฯ และตลาดพันธบัตร แต่ยืนยันจะไม่นำมาตรการควบคุมการไหลเข้าออกของเงินทุนมาใช้แน่นอน
ส่วนมาตรการช่วยเหลือเอสเอ็มอีจากค่าเงินบาทและค่าแรง 300 นั้น นายนิวัฒน์ธำรง บุญทรงไพศาล รมต.ประจำสำนักนายกฯ ประธานคณะกรรมการพิจารณาให้ความช่วยเหลือเอสเอ็มอี ระบุว่า จะเรียกประชุมคณะกรรมการเร็วๆนี้ เพื่อกำหนดมาตรการช่วยเหลือเพิ่มเติม ซึ่งได้เชิญตัวแทนภาคเอกชน เช่น ส.อ.ท. หอการค้า ตลาดหลักทรัพย์ MAI สถาบันการเงิน เข้าร่วมเป็นกรรมการผู้ทรงคุณวุฒิ โดยขณะนี้ยังไม่พบสัญญาณการปิดตัวของโรงงานที่ผิดปกติ แต่รัฐบาลจะติดตามสถานการณ์ต่อเนื่อง